అవార్డు ప్రదానోత్సవ వేడుకకు హాజరైన ప్రముఖులతో పాటు, ప్రేక్షకులంతా ఎస్ఎస్ రాజమౌళికి లేచి నిలబడి సాదరంగా స్వాగతం పలికారు. ఆ సమయంలో చప్పట్లతో ఆ ప్రాంగణమంతా మార్మోగిపోయింది. భారతీయ సినిమా సత్తాను ప్రపంచానికి చాటి చెప్పిన గొప్ప దర్శకుడు అని జక్కన్నను వ్యాఖ్యాతలు కీర్తించారు. ఇదే సమయంలో మరో ఆసక్తికర సన్నివేశం కూడా చోటుచేసుకుంది.
చిన్నీ.. రమ్మంటున్నారు!
రాజమౌళికి మెడల్ అందజేసే సమయంలో ఆయన సతీమణి రమాను కూడా స్టేజి మీదకి ఆహ్వానించారు వ్యాఖ్యాతలు. కానీ, దాన్ని వాళ్లు తమిళ భాషలో చెప్పడంతో రమాకు అర్థంకాలేదు. అప్పుడు రాజమౌళి మైక్ అందుకుని 'చిన్నీ.. స్టేజ్పైకి రమ్మంటున్నారు' అని ప్రేమగా పిలిచారు. అప్పుడు రమ లేచి స్టేజ్పైకి వెళ్తుండగా అక్కడే ఉన్న అనుష్క.. రమా, రాజమౌళి ఫొటోలను తన సెల్ ఫోన్లో బంధించారు.
మెడల్ తీసుకున్న అనంతరం స్టేజీపై రమాతో కలిసి రాజమౌళి ర్యాంప్ వాక్ చేసి అలరించడం మరో విశేషం. ఈ అపురూప దృశ్యాలతో కూడిన వీడియోను 'బిహైండ్వుడ్స్' యూట్యూబ్ ద్వారా విడుదల చేసింది. శుక్రవారం (జులై 20) విడుదలైన ఈ వీడియోను ఇప్పటికే లక్షకు పైగా అభిమానులు వీక్షించారు. ఈ వీడియోను మీరూ చూడండి.
బాహుబలి తెరకెక్కించడానికి రాజమౌళి ఎంత కష్టపడ్డారో మనందరికీ తెలుసు. సినిమాను ఓ యజ్ఞంలా పూర్తి చేశారు. రాజమౌళితో పాటు ఆయన భార్య రమా కూడా సినిమా కోసం ఎంతో శ్రమించారు. కాస్ట్యూమ్ డిజైనింగ్, మేకప్ తదితర విషయాల్లో ఆమె ప్రత్యేక జాగ్రత్తలు తీసుకున్నారు. అందుకుగాను ఆమె కూడా అదే స్థాయిలో గౌరవం అందుకుంటున్నారు.